**Rockový festival** je súbor koncertov rockovej hudby vo veľkom meradle, na ktorom vystupujú viacerí umelci. Prvýkrát sa začali organizovať v polovici 60. rokov 20. storočia pod holým nebom, obyčajne vo vidieckych oblastiach, na športových štadiónoch, výstaviskách či parkoch. Zvyčajne trvá dva alebo viac dní, vystupuje na ňom veľké množstvo hudobných interpretov a navštevuje ho veľké množstvo ľudí - niekedy dokonca až stovky tisíc návštevníkov. Niektoré rockové festivaly sa zamieravajú na špecifický rockový štýl, napríklad punkrockové, gotické či heavymetalové festivaly. Medzi najznámejšie rockové festivaly patrí Woodstock, organizovaný v USA.

História
--------

Fanúšikovia na legendárnom festivale Woodstock, august 1969.
Za predchodcu moderného rockového festivalu možno označovať jazzové festivaly konané na rôznych miestach v Spojených štátoch amerických, na ktorých sa niekedy zúčastňovali aj rockové skupiny. Korene čisto rockového festivalu možno nájsť v sanfranciskej hudobnej scéne z polovice 60. rokov.

Prvým veľkým rockovým festivalom bol Monterey Pop Festival, ktorý sa konal v roku 1967. Problémy s logistikou, veľké výdavky a komerčný neúspech avšak ďalších amerických promotérov odrádzali od organizovania podobných akcií. To sa zmenilo po úspechu festivalu Woodstock, ktorý sa konal v mestečku Bethel v štáte New York v auguste 1969. Za tri dni ho navštívilo 400 000 ľudí a stal sa prototypom rockového festivalu.

Letecký pohľad na festival Glastonbury.
Nesmierne dôležitým festivalom, čo sa vývoja rockovej hudby týka bol tiež *Atlanta International Pop Festival*, ktorý sa konal v rokoch 1969 a 1970. Takýto koncept sa rýchlo rozšíril a v 70. rokoch už nemali organizátori problém zorganizovať veľkú akciu a pritiahnuť veľké mená. Od polovice 70. rokov začína záujem o veľké akcie pomaly hasnúť. Obrat nastáva roku 1991, kedy Perry Farell zo skupiny Jane's Addiction zakladá putovný multižánrový festival Lollapalooza. Na festivale sa interpreti takých rôznorodých žánrov ako sú ska, hip hop či punk, avšak prevažne sa orientuje na alternatívny rock a hard rock. Podobný koncept využil tiež Ozzy Osbourne, ktorého Ozzfest zastrešuje heavymetalové skupiny.

V rokoch 1994 a 1999 boli pod nálepkou Woodstock zorganizované výročné festivaly, avšak ani jeden z nich nedosiahol taký vplyv ako pôvodná akcia, ktorá bola kultúrnym medzníkom celej generácie. V roku 1994 sa ešte na pôvodnom mieste objavili staršie i súčasné rockové počiny, ročník 1999 už mal z pôvodnou akciou spoločný len názov. Akcia sa konala na bývalej leteckej základni v mestečku Rome v štáte New York a nevystúpil na nej ani jeden interpret z pôvodného Woodstocku. Napriek všetkému ho navštívilo viac než 200 000 ľudí, čo ukázalo, že fanúšikovia sú ochotní kvôli takémuto hudobného zážitku cestovať aj väčšiu diaľku.

V Európe sú festivaly neoddeliteľnou súčasťou letnej sezóny už niekoľko desaťročí. Každá krajina má svoje významné festivaly a rockoví interpreti rok čo rok cestujú naprieč kontinentom. Medzi najvýznačnejšie akcie na starom kontinente možno zaradiť anglické festivaly Glastonbury a Download, nemecký Rock am Ring, rakúsky Novarock, maďarský Sziget dánsky festival Roskilde, belgický Rock Werchter
či český festival Masters of Rock.

Charakteristické znaky
----------------------

Keďže zorganizovať festival vyžaduje veľké čiastky peňazí, niekedy až milióny eur, často závisia od príspevkov priaznivcov a rôznych sponzorov. Na rozdiel od rockových koncertov, kde obyčajne umelci vystupujú na jednom pódiu, rockové festivaly sú veľakrát také veľké, že obsahujú viacero pódií, na ktorých simultánne vystupujú hudobní interpreti.

Stanové mestečko.
Mnohé festivaly umožňujú svojím návštevníkom utáboriť sa priamo v areáli, keďže dochádzať na akciu je neefektívne. Väčšinou je v rámci festivalového areálu vyhradené miesto, kde môžu návštevníci stanovať.

Stravovanie na festivaloch si návštevníci môžu zabezpečiť sami, ale v rámci festivalového areálu sú k dispozícii tiež rôzne stánky, kde sa podáva teplá i studená kuchyňa, alkoholické i nealkoholické nápoje. Obyčajne sú tiež súčasťou festivalu stánky, kde sa dajú kúpiť nahrávky obľúbených hudobníkov, oblečenie a rôzne doplnky.

Najznámejšie rockové festivaly
------------------------------

*Bližšie informácie v hlavnom článku: Zoznam rockových festivalov*
### Súčasné festivaly

Festival Sziget, ktorý sa od roku 1993 koná v maďarskej Budapešti
* Big Day Out (Austrália alebo Nový Zéland))
* Download Festival (Spojené kráľovstvo)
* Glastonbury Festival (Spojené kráľovstvo)
* Lollapalooza (USA)
* Monsters of Rock (celosvetový putovný festival)
* Ozzfest (USA)
* Reading and Leeds Festival (Spojené kráľovstvo)
* Rock am Ring a Rock am Park (Nemecko)
* Rock in Rio (Brazília)
* Roskilde Festival (Dánsko)
* Sonisphere Festival (európsky putovný festival)
* Sziget (Maďarsko)
* Wacken Open Air (Nemecko)

### Historické festivaly

Členovia skupiny Jefferson Airplane na festivale Fantasy Fair and Magic Mountain Music Festival v júni 1967 v Marin County v Kalifornii
* Atlanta International Pop Festival (USA)
* Fantasy Fair and Magic Mountain Music Festival (USA)
* Isle of Wight Festival (USA)
* Live Aid (Spojené kráľovstvo a USA)
* Live 8
* Miami Pop Festival (USA)
* Metalfest (Československo)
* Monterey Pop Festival (USA)
* Nambassa (Nový Zéland))
* US Festival (USA)
* Woodstock (USA)
* Woodstock 1994 a 1999 (USA)

Pozri aj
--------


|  |  |
| --- | --- |
| Portal | Hudobný portál |

* Hudobný festival
* Rocková hudba

Literatúra
----------

* Encyklopédia Britannica. [www.britannica.com Dostupné online.]
* MCKAY, George. *The Pop Festival: History, Music, Media, Culture*. [s.l.] : Bloomsbury Academic. 256 s. ISBN 978-1623569594.

Referencie
----------

1. 1 2 3 4  WARD, Ed. *Rock festival* [online]. Encyclopædia Britannica, [cit. 2016-04-24]. Dostupné online.
2. ↑  Santelli, Robert. ‘’Aquarius Rising – The Rock Festival Years’’. str. 16.
3. ↑  Browne, David. (2014-06-05). "The Birth of the Rock Fest". *Rolling Stone*.
4. ↑  Kubernik, Harvey and Kubernik, Kenneth. *A Perfect Haze: The Illustrated History of the Monterey International Pop Festival*. 2011. Santa Monica Press LLC. str. 54.
5. ↑  JESSE, Jarnow. *Woodstock Music and Arts Fair.* [online]. Oxford University Press. Dostupné online.
6. ↑  Mankin, Bill. We Can All Join In: How Rock Festivals Helped Change America. Like the Dew. 2012.
7. ↑   *The Worlds's Biggest Music Festivals* [online]. Cnbc.com, 24. marec 2011, [cit. 2016-04-27]. Dostupné online.
8. 1 2 3   *List of International Music Festivals by Attendance* [online]. WikiFestivals, [cit. 2016-04-28]. Dostupné online.
9. ↑   *Sziget Festival sees record attendance of 441,000* [online]. Budapest Business Journal, [cit. 2016-04-28]. Dostupné online.
10. ↑
11. ↑  WEST, Richard. Rock Economics. *Texas Monthly* (Austin: Mediatex Communications Corp.), Jún 1976, čís. 6, s. 17–18. Dostupné online [cit. 2016-05-02]. ISSN 0148-7736.
12. ↑  WEST, Richard. Rock on the Rocks. *Texas Monthly* (Mediatex Communications Corp.), November 1976, čís. 11, s. 86, 88. Dostupné online [cit. 2016-05-02]. ISSN 0148-7736.
13. ↑  IAIN, Shedden. Rocking around the clock and the nation. *The Australian*, 15. január 2010. Dostupné online [cit. 2016-04-30].
14. 1 2 3 4 5  GRIERSON, Tim. *Top 10 Rock Music Festivals* [online]. About.com, 10. jún 2015, [cit. 2016-04-30]. Dostupné online.
15. ↑  MAHONEY, Holly. *Top 10 music festivals in the world* [online]. Gulf News Culture, 23. august 2015, [cit. 2016-04-30]. Dostupné online.
16. 1 2  ROBERTSON, Joel. *TOP 13: Rock and Metal Festivals in Europe* [online]. Festicket, 17. november 2014, [cit. 2016-04-30]. Dostupné online.
17. ↑  MCINTYRE, Hugh. *Rock In Rio, One Of The World's Largest Music Festivals, Is Coming To America* [online]. Forbes, 29. október 2014, [cit. 2016-04-30]. Dostupné online.
18. ↑   *Index - Kultúr - A Sziget az öt legjobb fesztivál között van* [online]. Index.hu, 10. marec 2011, [cit. 2014-06-27]. Dostupné online.